Trio Mandili

U Trio Mandili (in zurzan ტრიო მანდილი) u l'é 'n terçettu canoru feminin furkruristegu zurzan.

Cumme se leze intu so scitu ufiçiâ, u "mandili" in zurzan u l'è u mandillu che se mette in testa e donne, "tradiçiunalmente e donne cacciavan u mandillu in tæra quande vueivan apaxentâ i ommi ch'ean apröv'a dâse".

 Descriçion 
U sücèssu du grüppu u l'é scciüpou du 2014 quande træ figette zuene cum'ægua, a l'Anna Cinciarauli (ანნა ჭინჭარაული), a Tatuli Mgeladze (თათული მგელაძე) e a Shorena Tsiskarauli (შორენა ცისკარაული), s'han filmou cu-u telefunin mentre cantavan a træ vuxe a cançun tradiçiunâ "Apareka" passagiandu pe-i strazetti du Coucazu e, sença tante muççe, o pe megiu dî, cun menu muççe che mandilli, han decizu d'inandiâ u viddiu insce l'YouTube.

U so talentu, a so fresca vitalitæ (pe nu dî axillu) e l'inbarlügante sunuritæ da pulifunia vucale zurzaña (patrimonniu UNESCO de l'ümanitæ) feççan scì che e vixualizzaçüin e-e cundivixuin du viddiu schitessan in quattr'e quatr'öttu d'atu u miun. Föa da-a Zorzia gh'ea chi se cumuveiva a sentîle cantâ sença mancu savei in che lengua cantessan. Tanti tra i Zurzen mæximi giaminavan pi acapîle, dætu che liatre cantan in Khevsur, u dialettu da regiun orientâ du Khevsureti (ხევსურეთი). Tanti atri invece s'en maavegiæ de tüttu stu sciaatu, percose pâ che inta Zorzia a cantâ cuscie en buin tütti...! Tamada Travels: Georgia's Instant Singing Stars

Intu fratenpu a cunpuxiçiun du terçettu a l'è cangiâ e l'Iriña Midelauri (ირინა მიდელაური) e a Tako Tsiklauri (თაკო წიკლაური) han sustituiu a l'Anna e a Sciurena, ma u furmatu di viddei gjæ cu-u telefunin in man acunpagnanduse cu-u Panduri, l'amanduin tradiçiunâ zurzan, u l'è arestòu pægiu.

Chi u sa, magara tra-i tanti viddei ch'han caregou insci-YouTübbe ghe ne saiâ 'n pâ duvve cantan l'equivalente zurzan de "stan ben ben quelli ch'han quarcosa" ò "ti n'hæ fæt'in pâ de miande che ghe stemmu tütti duî", ançi "tütte træ"...

 Discugrafia 
 2015 With Love, Trio Mandili CD, album EL ITALIA 2016 With Love, Trio Mandili LP, album, RE Merlins Orr Records MN 1014LP Yr Germany 2017 Enguro, Trio Mandili CD, album EL ITALIA

 Referençe 

 Âtri prugetti 

 Ligammi de föa 
 U scitu ofiçiâ
 Trio Mandili - Apareka u primmu viddiu inandiou insce YouTube

Trio Mandili